ห้ามเหล็ก/นมขึ้นถึงสิ้นปี
โพสต์ทูเดย์ &#8212; &#8220;พรทิวา&#8221; สั่งวัสดุก่อสร้างตรึงราคาเพดานถึงสิ้นปี หวั่นฉวยโอกาสปั่นหลังก่อสร้างฟื้นจากไทยเข้มแข็ง เบรกนมข้นขอขึ้นราคาอ้างน้ำตาลทรายแพง
22 ก.ย. 2552

โพสต์ทูเดย์ — “พรทิวา” สั่งวัสดุก่อสร้างตรึงราคาเพดานถึงสิ้นปี หวั่นฉวยโอกาสปั่นหลังก่อสร้างฟื้นจากไทยเข้มแข็ง เบรกนมข้นขอขึ้นราคาอ้างน้ำตาลทรายแพง
นางพรทิวา นาคาศัย รมว.พาณิชย์ เปิดเผยหลังตรวจสอบภาวะตลาดราคาวัสดุก่อสร้างว่า ได้สั่งให้เจ้าหน้าที่กรมการค้าภายในเพิ่มความเข้มงวดสำรวจราคาวัสดุก่อสร้าง เหล็ก หิน ปูน ทราย เพื่อป้องกันไม่ให้ปรับราคาสูงกว่าราคาเพดานที่กรมกำหนดไว้จนถึงสิ้นปี เนื่องจากแนวโน้มราคาวัสดุก่อสร้างอาจปรับราคาสูงขึ้นในช่วงนี้ หลังรัฐบาลเร่งเบิกจ่ายงบกระตุ้นเศรษฐกิจผ่านโครงการไทยเข้มแข็ง ที่ทำให้ธุรกิจก่อสร้างกลับมาฟื้นตัว ต้องการใช้วัสดุก่อสร้างเพิ่มขึ้น จึงอาจเกิดการฉวยโอกาสปรับราคาวัสดุก่อสร้างสูงเกินต้นทุนที่เป็นจริง
“แม้ต้นทุนวัสดุก่อ สร้างจะเพิ่มขึ้นบ้าง แต่ผู้ประกอบการคงไม่อยากขึ้นราคาในช่วงนี้ เพราะเศรษฐกิจเพิ่งจะฟื้นตัว ผู้ประกอบการจึงน่าจะอยากขายของให้มากก่อน รอจนกว่าเศรษฐกิจฟื้นตัวดีแล้วค่อยขึ้นราคาขาย แต่ในการสำรวจราคาที่เปลี่ยนแปลงในขณะนี้ ทั้งหมดยังไม่เกินราคาเพดานที่กระทรวงพาณิชย์กำหนด” นางพรทิวา กล่าว
สำหรับนโยบายการดูแลราคาสินค้าอุปโภคบริโภคอื่นๆ ก็จะพิจารณาตามต้นทุนการผลิตที่แท้จริง แต่ตั้งใจไว้ว่าจะไม่ให้ปรับขึ้นราคาถึงสิ้นปี เพื่อช่วยเหลือลดรายจ่ายต่อผู้บริโภค ส่วนกรณีผู้ประกอบการนมข้นหวานเตรียมขอปรับขึ้นราคาขายปลีกตามต้นทุนน้ำตาลทรายที่เริ่มสูงขึ้นนั้นยังไม่ให้ขึ้นราคาแน่ เพราะขณะนี้ราคาน้ำตาลทรายยังเท่าเดิม ดังนั้นเมื่อราคาวัตถุดิบต้นทางไม่ขึ้น ราคาสินค้าปลายทางจึงไม่น่าจะขึ้นตาม
นายยรรยง พวงราช อธิบดีกรมการค้าภายใน กล่าวว่า การพิจารณาปรับราคาเหล็กหรือไม่นั้น กรมจะดูที่ราคาน้ำมันดีเซลในประเทศเป็นหลัก เพราะถือเป็นต้นทุนสำคัญในการขนส่ง หากดีเซลขึ้นจากปัจจุบันอีกลิตรละ 5 บาท อาจพิจารณา เพราะเป็นระดับที่มีผลกระทบต่อต้นทุนการขนส่งสินค้าจริง อย่างไรก็ตามนโยบายของกระทรวงฯ จะพยายามควบคุมราคาให้นานที่สุด หรืออย่างน้อยจนถึงสิ้นปี 
แหล่งข่าวจากวงการผู้ค้าเหล็ก เปิดเผยว่า ราคาขายปลีกเหล็ก ณ วันที่ 30 ส.ค. เหล็กเส้นกลม 9 มม. ขายปลีก 107.29 บาทต่อเส้น หรือตันละ 2.15 หมื่นบาท ต่อมาวันที่ 2 ก.ย. ราคาขึ้นเส้นละกว่า 2 บาทอยู่ที่ 109.78 บาท หรือตันละ 2.2 หมื่นบาท ส่วนราคาปูน ณ วันที่ 7 ก.ย. ปูนตราเสือสูตรผสม ถุง 50 กก. ขายปลีกที่ 135-142 บาท ต่ำกว่าราคาแนะนะที่กำหนดไว้ 144 บาท และปูนพอร์ตแลนด์ ตราช้างขายปลีก 145-156 บาท ต่ำกว่าราคาแนะนำที่ 161 บาท
รายงานข่าวจากกระทรวงพาณิชย์ แจ้งว่า ตลอดเดือนก.ย.นี้ กระทรวงพาณิชย์จะไม่มีการประชุมคณะอนุกรรมการแนะนำราคาเหล็ก เพราะเชื่อว่าต้นทุนที่เกี่ยวข้องกับเหล็กในประเทศยังไม่ผันผวนจนเกินไป โดยราคาเหล็กในตลาดโลกน่าจะยังทรงตัวอยู่ระดับที่ผู้ประกอบการสามารถรับภาระได้ ขณะที่ราคามันดีเซลในประเทศยังไม่น่าสูงขึ้นมาก เพราะรัฐลดการเก็บเงินภาษีสรรพสามิตลง ทำให้คาดว่าในเดือน ก.ย.นี้ จะไม่มีการปรับราคาวัสดุก่อสร้างแน่นอน ส่วนการขึ้นราคานมข้นหวาน น้ำอัดลม ผลไม้กระป๋อง กรมการค้าภายในยังไม่ได้รับหนังสือขอให้พิจารณาขึ้นราคาอย่างเป็นทางการจากผู้ประกอบการ แต่หากมีการยื่นมากรมฯ ก็พร้อมพิจารณาให้ความเป็นธรรมแก่ทั้งผู้ประกอบการ และผู้บริโภค ตามต้นทุนการผลิตที่เปลี่ยนแปลง